Longobardos

Este articlo ye sobre l'antigo pueblo chermanico. Pa os actuals habitants de Lombardía, de luenga romanz y d'o conchunto italiano veiga Lombardos

Os longobardos estioron un pueblo chermanico que en o sieglo I yeran en a ribera baixa d'o Elba dende a on que emigroron pasando por Moravia pa amaneixer enta l'anyo 489 en a Baixa Austria, on estioron en contacto con pueblos seminomadas de Panonia. En Panonia creyoron un reino y esdevinoron enemigos d'os chepidas. Facioron liga con os avaros pa desfer o Reino d'os Chepidas de Panonia, pero dimpués os longobardos emigroron ta Italia baixo o rei Alboín aduyaus u presionaus por os mesmos avaros. Antes d'establir-sen en Italia os longobardos heban aduyau a los bizantins en a guerra gotica contra os ostrogodos. Encara que se funda un segundo reino en l'anyo 568, a diferencia d'atros pueblos chermanicos os longobardos no formoron un solo estau. Os longobardos s'establioron en o norte (que prenió o nombre de Lombardía) y en o sud (ducaus d'Espoleto y Benavent). Os longobardos arriboron en Italia arrians pero fuoron convertindo-se a lo catolicismo. Os longobardos d'o norte fuoron sozmesos por os francos en tiempos de Carles Magno. Os longobardos charraban una luenga chermanica occidental que se vio afectada por a segunda mutación consonantica u Zweite Lautverschiebung, por lo que teneba bel contacto u connexión territorial con las luengas alto-alemanas; bel lingüista clasifica o longobardo adintro d'esta subdivisión lingüistica chunto con l'alamanico y l'austro-bavaro.

 Mencions en fuents aragonesas 
En "Historia Langobardorum" en fan mención a sobén como longobardes, en a "Cronica de los Conquiridors" en fan mención a sobén como Longobardos; estas variants derivan d'o etnonimo chermanico preso por os romanos en latín. Manimenos en estas mesmas obras y en atras obras d'a escuela d'Heredia tamién los pueden denominar con o chentilicio de Lombardía, susceptible de creyar confusions con o etnonimo d'o pueblo latín actuals d'os lombardos.

Chuan Ferrández d'Heredia dedica o capítol CXCV d'a "Cronica de los Conquiridors" a Como Karles subiugo a los longobardos, los saxones, los bretones, los bajoarios et otras muchas nationes.

En a traducción herediana de "Historia Langobardorum" de Pavlo Diacono los mencionan una vegada por o menos como lombartes (en Occitania y Aragón existiba l'apellito Lombart relacionau con o toponimo Lombardía).

En o "Libro d'el Trasoro" parlan de lonbardos y lombardes con cierta ambigüedat. Por una part mencionan a longobardos anteriors a la conquiesta carolinchia y por atra de nobles d'orichen longobardo que bi heba en o norte d'Italia u Lombardía dimpués d'o dominio carolinchio en o capítol 90 Commo el jmperio de Roma torno a los ytalianos como si os longobardos fuesen italianos autoctonos:



Referencias

 Bibliografía 
 Hermann Kinder, Werner Hilgemann: Atlas historico mundial. Desde los orígenes a la Revolución Francesa.
 Francisco Beltrán Lloris: Los germanos. Historias del Viejo Mundo, num. 15. Historia 16.

*